|  |  |
| --- | --- |
| K:\LOGOTIPI\LOGO_SLO_OSNOVNI\KIS_logotip_SLO_navpicni_barvni_PANTONE.jpg | Kmetijski inštitut SlovenijeOddelek za ekonomiko kmetijstvaHacquetova ulica 17, 1000 Ljubljana, SlovenijaTel.: +386 1 / 280 52 62Fax.: +386 1 / 280 52 55E-mail: info@kis.si |

**POROČILO**

**o izračunu koeficientov standardnega prihodka v referenčnem obdobju 2020 (SOC 2017)**

Poročilo pripravili: Jure Brečko, Ana Hiti, Maja Kožar, Ben Moljk in Barbara Zagorc

NAROČNIK:

Statistični urad Republike Slovenije

Litostrojska cesta 54

1000 Ljubljana

Pogodba št. 430-22/2020 z dne 31. 3. 2020

Ljubljana, 1. december 2020

**Kratek opis metodologije izračuna SOC 2017 za Slovenijo**

**Referenčno obdobje in območje**

Koeficienti standardnega prihodka (SOC) so izračunani za pet zaporednih koledarskih let, in sicer 2015, 2016, 2017, 2018 in 2019. SOC 2017 je izračunan kot aritmetično povprečje vrednosti za koledarska leta 2015–2019. Izračuni se nanašajo na območje celotne Slovenije (SI).

**Zajetje izračunov SOC**

SOC je izračunan za vse rastlinske in živalske proizvode določene v predpisani metodologiji Eurostata[[1]](#footnote-1). SOC na ravni skupin je izračunan kot tehtano povprečje posamičnih SOC, ki pripadajo tej skupini. SOC za sveže vrtnine (vključno z melonami) in jagodami na prostem je zaradi pomanjkanja podatkov izračunan samo na ravni te podkategorije. Prav tako to velja za grozdje in oljke. Proizvodom, za katere se v Sloveniji ne zbira ustreznih podatkov, je dodeljena vrednost 0.

**Metodologija izračuna SOC**

Izračuni SOC so izdelani v skladu z metodologijo Eurostat in priporočenim postopkom v Typology Handbook RI/CC 1500 rev. 5, 2020. SOC je izračunan v EUR za vsako leto posebej po metodi neposrednega opazovanja. Za posamezno kategorijo so upoštevane tako povprečne količine glavnega in morebitnih stranskih pridelkov na enoto opazovanja, kot tudi cene. V rastlinski pridelavi je SOC izračunan kot skupna vrednost vse proizvodnje na enoto, v živinoreji pa kot skupna vrednost proizvodnje, zmanjšana za nadomestno vrednost živali.

Osnova za izračun povprečnega obsega proizvodnje na enoto opazovane kategorije so statistični podatki o obsegu rastlinske pridelave (površine, pridelki) in živinoreje (število živali, prirast, zakol, skupna proizvodnja mleka, jajc, volne,…) v posameznem letu na najpodrobnejši ravni (vir: SURS). V živinoreji je povprečni stalež živali izračunan kot povprečje stanja na začetku in koncu leta (izjema: perutninarstvo). Za posamezne podkategorije živali sta povprečni stalež in proizvodnja ocenjena na podlagi t. i. »demografskega modela«.

Povprečni pridelki so praviloma ovrednoteni po povprečnih letnih odkupnih cenah po podatkih statistike cen (Vir: SURS). Kjer statističnih podatkov ni, so bili uporabljeni tudi drugi viri in ekspertne ocene.

Za izračun SOC 2017 so bili, enako kot pri izračunu SOC 2013, uporabljeni statistični podatki ter nekatere administrativne zbirke podatkov (Register kmetijskih gospodarstev, Register pridelovalcev grozdja in vina, Centralna podatkovna zbirka Govedo). Novost pri izračunih SOC 2017 je pridobitev podatkov Sektorja za identifikacijo in registracijo ter informacijske sisteme s strani Uprave za varno hrano, veterinarstvo in varstvo rastlin. Ob tem smo ponovno preverili način izračuna SOC pri vseh proizvodih in skupinah in ga po potrebi spremenili, dopolnili ali popravili.

Pri SOC koeficientih, kjer preračuni na enoto proizvoda niso mogoči (nadkategorije oz. skupine, ki vsebujejo več podkategorij), je zaradi posredovanja in strojnega branja podatkov potrebno zapolniti vse celice v končni posredovani datoteki. Tako je količina prirejena po vrednosti, cena pa enaka številu 1. Cene, količine in vrednosti so zaokrožene na dve decimalni mesti.

Spremembe v načinu izračuna za posamezne pridelke glede na SOC 2013 so podrobneje pojasnjene v spodnji preglednici.

**Metodološke posodobitve in dopolnitve izračunov v SOC 2017**

|  |  |  |
| --- | --- | --- |
| **Koda** | **Opis** | **SOC 2017** |
| SOC\_CLND018 | Sladkorna pesa (brez semenske) | Razpoložljivi le podatki za leto 2019 |
| SOC\_CLND055 | Sadje, jagodičje in oreški (razen citrusov, grozdja in jagod) | Natančnejši izračuni SO zaradi pridobljenih podrobnejših podatkov za jagodičje, lupinarje in sredozemsko sadje |
| SOC\_CLND056 | Pečkato sadje | Dodan nov agregat |
| SOC\_CLND057 | Koščičasto sadje | Dodan nov agregat |
| SOC\_CLND058 | Sadje s subtropskih in tropskih podnebnih območij | Dodan nov agregat; novi podatki o površinah in pridelku (fige, aktinidija, kaki) |
| SOC\_CLND081 | Zelenjava (vključno z melonami) in jagodami v steklenjakih ali pod visoko zaščito | Korigirani podatki s strani SURS v letu 2017 za pretekla leta, predvsem za paradižnik v zaščitenem prostoru |
| SOC\_CLVS008 | Krave | SOC izračunan na ravni skupine krave, prej samo podskupini mlečne krave in ostale krave  |
| SOC\_CLVS030 | Čebele | Izračuni SOC na podlagi na novo pridobljenih podrobnejših podatkov iz administrativnih virov o številu čebeljih družin (Sektor za identifikacijo in registracijo ter informacijske sisteme, Urad za varno hrano, veterinarstvo in varstvo rastlin) |

Razlike v SO koeficientih zaradi metodoloških posodobitev in dopolnitev izračunov pri večini proizvodov niso velike. Pri nekaterih skupinah pridelkov so izračunani SO koeficienti kljub vsem naporom v smeri izboljšanja ocen, nezanesljivi. To velja zlasti za zelišča, dišavnice in zdravilne rastline, cvetje in okrasne rastline, drevesnice, gobe ter kunce, kjer so podatki o proizvodnji in cenah še vedno zelo pomanjkljivi ali nezanesljivi.

Podkategorijam pri perutnini (purani, race, gosi, noji, ostala majhna perutnina…) je zaradi pomanjkljivih podatkov pripisan kar izračunan SOC koeficient kategorije druga perutnina skupaj (SOC\_CLVS023).

**Pojasnitev odstopanj v SOC 2017**

| **Koda** | **Opis** | **SOC 2017** |
| --- | --- | --- |
| SOC\_CLND015 | Njivski grah in fižol | Povečana pridelava fižola v letih 2015–2019 z večjimi hektarskimi pridelki |
| SOC\_CLND033 | Hmelj | V prejšnjem obdobju (SOC 2013) je bilo hmeljarstvo v gospodarski krizi, odkupne cene v obdobju 2015–2019 so pomembno višje |
| SOC\_CLND043 | Sveže vrtnine (vključno z melonami) in jagode – na prostem | Popravki SURS za leto 2015, odstopanje podatkov |
| SOC\_CLND046 | Cvetje in okrasne rastline (razen drevesnic) – na prostem | Nezanesljivi podatki, pridelava ocenjena iz odkupa |
| SOC\_CLND055SOC\_CLND056\_57SOC\_CLND058 | Sadje, jagodičje in oreški (razen citrusov, grozdja in jagod) | Pridobljeni podrobnejši podatki o površini in pridelku; Velike razlike v pridelku med leti zaradi nepredvidljivih vremenskih razmer |
| SOC\_CLND062 | Grozdje | Velike razlike v pridelku med leti zaradi nepredvidljivih vremenskih razmer |
| SOC\_CLND069 | Oljke | Velike razlike v pridelku med leti zaradi nepredvidljivih vremenskih razmer |
| SOC\_CLND070 | Drevesnice | Nezanesljivi podatki |
| SOC\_CLVS014 | Druge ovce | Odstopanja podatkov o številu živali po letih |
| SOC\_CLVS016 | Plemenske kozje samice | Odstopanja podatkov o številu živali po letih |

Pri nekaterih skupinah pridelkov se SO koeficienti med leti razlikujejo, kar je lahko posledica velikih nihanj v pridelavi, večinoma zaradi vremenskih dejavnikov (rastlinska pridelava) in gibanja cen.

**Izračun SOC 2017**

SOC 2017 je izračunan kot aritmetično povprečje v EUR izraženih SO koeficientov za leta 2015–2019.

**REZULTATI**

Končni rezultati SOC 2017 so pripravljeni v predpisani obliki (Priloga II Typology Handbook RI/CC 1500 rev. 5, 2020).

Poročilo z metodološkimi pojasnili je izdelano tudi v angleškem jeziku.

Delovne tabele in izvirna dokumentacija se hranijo na Kmetijskem inštitutu Slovenije – Oddelek za ekonomiko kmetijstva.

**PRILOGE**

* SOC 2017 v predpisanih tabelah (SI\_SO\_2017.xlsx)
* SOC 2017 po posameznih letih (Working\_tables\_SO2017.xlsx)
* Angleško poročilo o izračunu - The Standard Output Coefficients »SOC 2017« for Slovenia (Report SI\_SO\_2017.docx)
* Podroben postopek izračunov SOC 2017 (Postopek\_podrobno\_SO\_2017.xlsx)

Poročilo in priloge so bili posredovani naročniku 1. 12. 2020 v elektronski obliki na naslov: Barbara.Kutin@gov.si in Ales.Krajnc@gov.si.

1. navedeni tudi v B. I Priloge IV Izvedbene uredba Komisije (EU) 2015/220 o določitvi pravil za uporabo Uredbe Sveta (ES) št. 1217/2009 o vzpostavitvi mreže za zbiranje računovodskih podatkov o dohodkih in poslovanju kmetijskih gospodarstev v Evropski uniji (z dopolnitvami) [↑](#footnote-ref-1)